Dan is-sit juża l-cookies biex joffrilek esperjenza aħjar. Skopri aktar dwar, kif nużaw il-cookies u kif tista' tibdel is-settings tiegħek. Biex tgħin lill-konsumaturi tal-UE jnaqqsu l-kontijiet tal-enerġija u l-marka tal-karbonju tagħhom, verżjoni ġdida fjamanta tat-tikketta tal-enerġija tal-UE tant rikonoxxuta se tkun applikabbli għall-ħwienet kollha u għall-bejjiegħa bl-imnut online mit-Tnejn, l-1 ta' Marzu 2021. It-tikketti l-ġodda inizjalment se japplikaw għal erba' kategorija ta' prodotti – fridges u freezers, magni tal-ħasil tal-platti, magni tal-ħasil tal-ħwejjeġ, u television sets (u monitors esterni oħra). Dawn se jiġu segwiti b'tikketti ġodda għall-bozoz u l-lampi b'sorsi tad-dawl fissi fl-1 ta' Settembru, filwaqt li dawk għal prodotti oħra se jsiru fis-snin li ġejjin. B'aktar u aktar prodotti li qed jiksbu klassifikazzjonijiet ta' A+, A++ jew A+++ skont l-iskala attwali, l-aktar bidla importanti hija li mmorru lura għal skala A-G aktar sempliċi. Din l-iskala hija aktar stretta u mfassla b'tali mod li inizjalment verament ftit prodotti jkunu jistgħu jiksbu l-klassifikazzjoni “A”, u b'hekk jibqa' spazju għall-inklużjoni ta' prodotti aktar effiċjenti fil-futur. Il-prodotti bl-akbar effiċjenza enerġetika attwalment fis-suq issa se jiġu ttikkettati bħala “B”, “C” jew “D”. Fuq it-tikketti se jiġu inklużi għadd ta' elementi ġodda, inkluż QR link għal bażi tad-data għall-UE kollha, li se tippermetti lill-konsumaturi jsibu aktar dettalji dwar il-prodott. Mill-1 ta' Marzu se jidħlu fis-seħħ ukoll għadd ta' regoli dwar l-“ekodisinn” – b'mod partikolari dwar il-possibbiltà ta' tiswija u dwar il-ħtieġa li l-manifatturi jżommu spare parts disponibbli għal għadd ta' snin wara li l-prodotti ma jibqgħux fis-suq. Il-Kummissarju għall-Enerġija, Kadri Simson, qalet: “It-tikketta tal-enerġija oriġinali kienet ta' suċċess kbir, u ffrankat diversi mijiet ta' euro fis-sena lill-unità domestika medja fl-Ewropa filwaqt li mmotivat lill-kumpaniji biex jinvestu fir-riċerka u l-iżvilupp. Sal-aħħar ta' Frar, aktar minn 90 % tal-prodotti kienu ttikkettati A+, A++ jew A+++. Is-sistema l-ġdida se tkun aktar ċara għall-konsumaturi u se tiżgura li n-negozji jkomplu jinnovaw u joffru prodotti saħansitra aktar effiċjenti. Dan jgħinna wkoll innaqqsu l-emissjonijiet ta' gassijiet serra tagħna.” Minbarra r-riklassifikazzjoni tal-klassi tal-effiċjenza enerġetika tal-prodott ikkonċernat, it-tqassim tat-tikketta l-ġdida huwa differenti, b'ikoni aktar ċari u moderni. Bħat-tikketti preċedenti, it-tikketti riklassifikati juru aktar minn sempliċiment il-klassi tal-effiċjenza enerġetika. Pereżempju, għal magna tal-ħasil tal-ħwejjeġ, juru mad-daqqa t'għajn in-numru ta' litri tal-ilma għal kull ċiklu, id-durata ta' ċiklu, u l-konsum tal-enerġija, kif imkejla għal programm standardizzat. Bidla sinifikanti oħra hija l-introduzzjoni ta' kodiċi QR fin-naħa ta' fuq tal-lemin tat-tikketti l-ġodda. Billi jiskennjaw il-kodiċi QR, il-konsumaturi jistgħu jsibu informazzjoni addizzjonali dwar il-mudell tal-prodott, bħal data relatata mad-dimensjonijiet, il-karatteristiċi speċifiċi jew ir-riżultati ta' testijiet, skont l-apparat. L-apparati domestiċi kollha fis-suq tal-UE jridu jiġu rreġistrati f'bażi tad-data ġdida għall-UE kollha – bażi tad-data Ewropea tal-prodotti għat-tikkettar tal-enerġija (EPREL). Dan se jkompli jiffaċilita t-tqabbil ta' prodotti simili fil-futur. Minbarra r-regoli l-ġodda dwar it-tikkettar tal-enerġija, hemm regolamenti ġodda korrispondenti dwar l-ekodisinn li jidħlu fis-seħħ fl-1 ta' Marzu 2021. B'mod partikolari dawn jikkonċernaw ir-rekwiżiti minimi tal-effiċjenza aġġornati u jsaħħu d-drittijiet tal-konsumaturi għat-tiswija tal-prodotti u jappoġġaw l-ekonomija ċirkolari. Il-manifatturi jew l-importaturi issa se jkunu obbligati li jagħmlu disponibbli għas-sewwejja professjonali firxa ta' parts essenzjali (muturi u brushes tal-muturi, pompi, shock absorbers u molol, drums tal-ħasil, eċċ.) għal mill-inqas 7-10 snin wara li l-aħħar unità ta' mudell tkun tqiegħdet fis-suq tal-UE. Għall-utenti finali wkoll (jiġifieri l-konsumaturi li mhumiex sewwejja professjonali, iżda li jħobbu jsewwu l-affarijiet huma stess), il-manifatturi jridu jagħmlu ċerti spare parts disponibbli għal diversi snin wara li prodott jitneħħa mis-suq – prodotti bħal bibien jew ċappetti u seals, li huma adattati għall-użu tad-DIY. Iż-żmien massimu għall-konsenja ta' dawn il-parts kollha huwa ta' 15-il jum tax-xogħol wara li ssir l-ordni. Sfond It-tikketta tal-enerġija tal-UE hija karatteristika rikonoxxuta ħafna fuq il-prodotti domestiċi, bħall-bozoz, it-television sets jew il-magni tal-ħasil tal-ħwejjeġ, u għenet lill-konsumaturi jagħmlu għażliet infurmati għal aktar minn 25 sena. Fi stħarriġ mifrux mal-UE kollha (Ewrobarometru) li sar fl-2019, 93 % tal-konsumaturi kkonfermaw li huma għarfu t-tikketta u 79 % kkonfermaw li din kienet influwenzat id-deċiżjoni tagħhom dwar liema prodott jixtru. Flimkien mar-rekwiżiti minimi armonizzati tal-prestazzjoni (magħrufa bħala “ekodisinn”), ir-regoli tal-UE dwar it-tikkettar tal-enerġija huma stmati li jnaqqsu n-nefqa tal-konsumaturi b'għexieren ta' biljuni ta' euro kull sena, filwaqt li jiġġeneraw bosta benefiċċji oħra għall-ambjent u għall-manifatturi u l-bejjiegħa bl-imnut. Il-kategoriji l-ġodda għat-tikketta riklassifikata ġew miftiehma wara proċess ta' konsultazzjoni rigoruż u kompletament trasparenti, bl-involviment mill-qrib tal-partijiet ikkonċernati u tal-Istati Membri fl-istadji kollha, bi skrutinju mill-Kunsill u mill-Parlament Ewropew, kif ukoll bl-involviment tal-manifatturi u b'avviż suffiċjenti pprovdut lilhom. Kif meħtieġ mir-regolament qafas, gruppi oħra ta' prodotti se jiġu “riklassifikati” fis-snin li ġejjin – inklużi magni tat-tnixxif tal-ħwejjeġ, heaters tal-post lokali, kundizzjonaturi tal-arja, apparati tat-tisjir, unitajiet ta' ventilazzjoni, kabinetti ta' refriġerazzjoni professjonali, heaters tal-post u tal-ilma, u boilers tal-fjuwil solidu. Il-bidla għat-tikketti riklassifikati tikkoinċidi mad-dħul fis-seħħ ta' żewġ regolamenti orizzontali (“omnibus”) adottati reċentement biex jikkoreġu jew jiċċaraw firxa ta' kwistjonijiet identifikati fir-regolamenti kkonċernati dwar it-tikkettar tal-enerġija u l-ekodisinn kif oriġinarjament adottati fl-2019. Għal aktar informazzjoni Mistoqsijiet u tweġibiet Il-paġna web dwar it-tikketta tal-enerġija u l-ekodisinn Regolament omnibus dwar it-tikkettar tal-enerġija Regolament omnibus dwar l-ekodisinn Video u stampi dwar it-tiketta tal-enerġija tal-UE